**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 27. martā Nr. 144**

(protokols Nr. 6, 28. p.)

**Par saistošo noteikumu** **Nr. 6 “****Grozījumi Madonas novada pašvaldības 2022. gada 23. augusta saistošajos noteikumos Nr. 29 “Par ielu tirdzniecību un tirgus statusa piešķiršanas kārtību Madonas novadā”” izdošanu**

Madonas novada pašvaldība 2022. gada 23. augustā izdeva saistošos noteikumus Nr. 29 “Par ielu tirdzniecību un tirgus statusa piešķiršanas kārtību Madonas novadā” (turpmāk – saistošie noteikumi Nr. 29), kuru izdošanas tiesiskajā pamatojumā dota atsauce uz likuma “Par pašvaldībām” 43. panta pirmās daļas 3.punktu, likuma “Par nodokļiem un nodevām” 12. panta pirmās daļas 4. punktu, Ministru kabineta 2010. gada 12. maija noteikumu Nr. 440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību” 8. un 9. punktu, Alkoholisko dzērienu aprites likuma 8. panta pirmo, trešo un ceturto daļu.

Lai gan spēku zaudējušā likuma “Par pašvaldībām” tiesību norma ir norādīta saistošo noteikumu izdošanas tiesiskajā pamatojumā, taču tā nav pilnvarojoša norma un uz minētās normas pamata konkrēto saistošo noteikumu regulējums nav izstrādāts nedz pilnībā, nedz kādā tā daļā, tas ir, Saistošo noteikumu Nr. 29 redakcijā nav noteikta administratīvā atbildība par saistošo noteikumu pārkāpšanu, ja tāda nav paredzēta likumos. Šādā gadījumā pašvaldība veic grozījumus saistošajos noteikumos, svītrojot to izdošanas tiesiskajā pamatojumā “likuma “Par pašvaldībām” 43. panta pirmās daļas 3. punktu”. Vienlaikus veikts precizējums saistošo noteikumu Nr. 29 66. punktā, ievērojot to, ka pašvaldības kārtībniekus ir aizstājusi pašvaldības policija.

 Saistošo noteikumu “Grozījumi Madonas novada pašvaldības 2022. gada 23. augusta saistošajos noteikumos Nr. 29 “Par ielu tirdzniecību un tirgus statusa piešķiršanas kārtību Madonas novadā”” projekts laikā no 2025. gada 19. februāra līdz 12. martam sabiedrības viedokļa noskaidrošanai tika ievietots pašvaldības mājaslapā. Neviens priekšlikums netika saņemts.

Pašvaldību likuma 47. panta pirmajā daļā paredzēts, ka saistošos noteikumus un to paskaidrojuma rakstu izsludina, tos publicējot oficiālajā izdevumā “Latvijas Vēstnesis”. Pašvaldība saistošos noteikumus un to paskaidrojuma rakstu nosūta izsludināšanai oficiālajā izdevumā “Latvijas Vēstnesis” triju darbdienu laikā pēc šo dokumentu parakstīšanas.

Pašvaldību likuma 47. panta astotajā daļā paredzēts, ka pašvaldība var publicēt izsludinātos saistošos noteikumus arī pašvaldības informatīvajā izdevumā vai oficiālajā tīmekļvietnē, vienlaikus nodrošinot atbilstību oficiālajai publikācijai, kā arī norāda atsauci uz oficiālo publikāciju (laidiena datumu un numuru vai oficiālās publikācijas numuru, bet elektroniskajā vidē papildus pievieno saiti uz konkrēto oficiālo publikāciju).

Noklausījusies sniegto informāciju, pamatojoties uz Pašvaldību likuma 10. panta pirmās daļas 1. punktu, 47. panta pirmo un astoto daļu, ņemot vērā 18.03.2025. Finanšu un attīstības komitejas atzinumu, atklāti balsojot**: PAR – 16** (Agris Lungevičs, Aigars Šķēls, Aivis Masaļskis, Andris Sakne, Artūrs Čačka, Artūrs Grandāns, Arvīds Greidiņš, Gunārs Ikaunieks, Iveta Peilāne, Kaspars Udrass, Māris Olte, Rūdolfs Preiss, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Izdot Madonas novada pašvaldības saistošos noteikumus Nr. 6 “Grozījumi Madonas novada pašvaldības 2022. gada 23. augusta saistošajos noteikumos Nr. 29 “Par ielu tirdzniecību un tirgus statusa piešķiršanas kārtību Madonas novadā”” un to paskaidrojuma rakstu.
2. Uzdot Lietvedības nodaļai saistošos noteikumus un to paskaidrojuma rakstu triju darba dienu laikā pēc to parakstīšanas nosūtīt izsludināšanai Latvijas Republikas oficiālajam izdevumam “Latvijas Vēstnesis” un pēc tam Madonas novada Centrālās administrācijas Attīstības nodaļai publicēšanai pašvaldības oficiālajā tīmekļvietnē

www.madona.lv.

1. Kontroli par lēmuma izpildi uzdot pašvaldības izpilddirektoram Uģim Fjodorovam.

 Domes priekšsēdētājs A. Lungevičs

*S. Melle 27307570*